תחפושת מסוכנת: ילד בן 5 הובהל היום (ג') לחדר מיון 'טרם' בירושלים, לאחר שבלע מטבעות כסף ונחנק. מייד עם הגיעו ל'טרם' הושכב הילד ולאחר ביצוע הרדמה מקומית, הוחדר ללועו מכשור מיוחד, בו הודגם מטבע נוסף שהיה תקוע בסמוך לקנה הנשימה.

ד"ר דוד זלוטניק, מומחה ברפואה דחופה, והמנהל הרפואי של 'טרם' החליט כי לאור המיקום הבעייתי והמסוכן, יש להפנותו לטיפול חירום בהרדמה מלאה בבית החולים שערי צדק, תוך קיבוע כדי למנוע את תזוזת המטבע.

בבית החולים הוחלט לבצע ניתוח בהרדמה מלאה ולהוציא את המטבע הנוסף התקוע בקנה הנשימה על מנת שהילד לא ייחנק. הניתוח הסתיים בהצלחה והילד צפוי להשתחרר בשעות הקרובות מבית החולים.

הלך עם התחפושת עד הסוף. התחפש לקופה ובלע מטבעות

בלע מטבעות מקופת צדקה שהייתה ברשותו

הילד, התחפש הבוקר לרגל חג הפורים לקופת צדקה. בהגיעו לתלמוד התורה בירושלים בו הוא לומד, הוא החל לבלוע מטבעות מקופת הצדקה שהייתה ברשותו.

המורה בתלמוד התורה ראה כי הילד נחנק, גילה תושיה, טפח על שכמו ומפיו יצאה מטבע אחת, אולם הילד המשיך להשתעל ולחוש תחושת מחנק, להזיל ריר ולהקיא, והובהל כאמור למיון 'טרם' בירושלים.

ד"ר זלוטניק שקיבל אותו במיון אומר כי: "במידה שהילד לא היה מגיע בזמן, האירוע יכול היה להסתיים באסון נורא".

ד"ר זלוטניק מזהיר את ציבור ההורים לקראת חג הפורים לבחור תחפושות בטיחותיות ולמנוע חפצים מסוכנים מהישג ידם של ילדים. "לא אחת אנו נתקלים בתחפושות שאינן בטיחותיות מספיק וגורמות לבעיות בריאותיות. אנו קוראים לציבור ההורים לגלות משנה זהירות בימים אלו".









